CELEX: 62008TN0239
Language: mt
Date: 2008-06-13 00:00:00
Title: Kawża T-239/08: Rikors ippreżentat fit- 13 ta' Ġunju 2008 — Comtec Translations vs Il-Kummissjoni

15.8.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 209/60
            
         Rikors ippreżentat fit-13 ta' Ġunju 2008 — Comtec Translations vs Il-Kummissjoni
   (Kawża T-239/08)
   (2008/C 209/107)
   Lingwa tal-kawża: L-Ingliż
   Partijiet
   
      Rikorrenti: Comtec Translations Ltd (Leamington Spa, l-Istati Uniti) (rappreżentanti: L.R. Scott u E. Bentley, Solicitors)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla l-ittra ta' deċiżjoni u tissottometti l-offerta tar-rikorrenti għal eżami mill-ġdid;
            
         
               —
            
            
               tikkundanna lill-Kummissjoni għall-ispejjeż tar-rikorrenti.
            
         Motivi u argumenti prinċipali
   Permezz ta' dan ir-rikors, ir-rikorrenti qed titlob l-annullament tad-Deċiżjoni tal-Kummissjoni tas-16 ta' April 2008 li tiċħad l-offerta tagħha ppreżentata fil-kuntest ta' proċedura ta' sejħa għal offerti għat-twettiq ta' kuntratti qafas għat-traduzzjoni ta' dokumenti li jirrigwardaw il-politika u l-amministrazzjoni ta' l-Unjoni Ewropea mil-lingwi uffiċjali kollha ta' l-UE għall-Ingliż (sejħa għal offerti Nru FL-GEN07-EN) (1). Ir-raġuni mogħtija għaċ-ċaħda ta' l-offerta tar-rikorrenti kienet kapaċità teknika jew professjonali insuffiċjenti u nuqqas jew insuffiċjenza ta' esperjenza professjonali pprovata.
   In sostenn tar-rikors tagħha r-rikorrenti tqajjem motiv wieħed. Hija tallega li l-proċedura amministrattiva tmexxiet b'mod irregolari u li d-drittijiet proċedurali tagħha ma ġewx irrispettati. Ir-rikorrenti ssostni li hija pprovdiet b'suċċess traduzzjonijiet għall-Ingliż lill-Kummissjoni għal ħafna snin fil-kuntest ta' kuntratti ffirmati qabel u mġedda regolarment li għalihom hija rċeviet pożizzjonijiet sodisfaċenti fir-rigward tal-kwalità tas-servizzi. Ir-rikorrenti tallega li d-deċiżjoni tal-Kumitat ta' Evalwazzjoni la kkunsidrat jew ikkunsidrat b'mod inadegwat il-prestazzjoni tajba tar-rikorrenti meta tat xogħol ta' traduzzjoni lill-Kummissjoni għal 12-il sena u lanqas ma kkunsidrat id-dokumenti li jipprovaw il-kwalifiki tekniċi u professjonali tal-persunal, ta' dawk responsabbli mill-kwalità u tas-subkuntratturi tar-rikorrenti.
   
      (1)  Avviż tal-Kuntratt ippubblikat: ĠU 2007 S180 — 219517.